text: Or ne vous ai pas devisé
   Le coup que Bruns avoit donné
   Cléomadàs à cele fois.
   Non pourquant l'atainst Bruns ainçois
   Que Cléomadès lui ne fist,
   Ainsi que l'estoire le dist.
   Dou bran si grant coup li donna.
   Que son hiaume li descercla,
   Et enbarra et derrompi.
   Seur l'escu li coups descendi.
   L'escu durement empira,
   Car jusqu'en milieu le coupa.
   Mais li haubers qu'il ot vesti
   D'estre bleciez le garanti ;
   Li haubers le coup arresta,
   Si que en char ne le navra.
   Ainsi avint que vous oez.
   Cléomadès fu relevez ;
   PageV02P077
   Car, si tost que il fu cheüs,
   Ses chevaus se releva sus
   À tout lui trestout erranment,
   Moult tost et moult très asprement,
   Car moult ert li chevaus poissans.
  